กลต.คุมบี/อีแบงก์ชิ่งขายหุ้นกู้สั้น
ก.ล.ต.ดีเดย์คุมตั๋ว บี/อี 1 ก.ค.นี้ หลังสถาบันการเงินใช้เป็นแหล่งทุนกว่า 16.58% ของเงินฝากชี้อนาคตหนุนหุ้นกู้ระยะสั้นโต
29 ก.พ. 2555

ก.ล.ต.ดีเดย์คุมตั๋ว บี/อี 1 ก.ค.นี้ หลังสถาบันการเงินใช้เป็นแหล่งทุนกว่า 16.58% ของเงินฝากชี้อนาคตหนุนหุ้นกู้ระยะสั้นโต
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการ ก.ล.ต.และคณะกรรมการกำกับตลาดทุนให้ความเห็นชอบในการปรับปรุงหลักเกณฑ์การกำกับดูแลตั๋วเงิน (บี/อี) หุ้นกู้ระยะสั้น และหุ้นกู้ที่มีเงื่อนไขซับซ้อน เพื่อสนับสนุนให้ภาคธุรกิจหันมาระดมทุนด้วยการออกหุ้นกู้ระยะสั้นแทนตั๋ว ซึ่งหลักเกณฑ์นี้จะมีผลบังคับใช้ในวันที่ 1 ก.ค.นี้




 
อย่างไรก็ตาม การออกเกณฑ์คุมตั๋ว บี/อี และให้การออกตั๋ว บี/อี มาอยู่ภายใต้ ก.ล.ต.เนื่องจากที่ผ่านมาสถาบันการเงินระดมทุนด้วยการออกตั๋ว บี/อี ในสัดส่วน 16.58% ของเงินฝากทั้งระบบ โดยขณะนี้ บี/อี ทั้งระบบมีมูลค่าทั้งสิ้น 1.57 ล้านล้านบาท ซึ่งเพิ่มขึ้นอย่างมาก และยังพบว่ามีสถาบันการเงินมากกว่า 5 แห่งที่ออกตั๋ว บี/อี มากกว่า 40% ของเงินฝากและมี 1 สถาบันการเงินมีมากถึง 70% ของเงินฝาก
ขณะที่ภาคธุรกิจมีการออก บี/อี เพียง 3.2 แสนล้านบาท และหากคิดที่หน้าตั๋ววงเงิน 1 แสนบาทก็เท่ากับว่ามีผู้ฝากเงินถึง 14 ล้านคนซึ่งถือว่าน่ากังวลเพราะตั๋ว บี/อี ไม่ได้รับการคุ้มครองเงินฝาก
“การออกเกณฑ์ของ ก.ล.ต.ไม่ช้าแม้ว่าทางการจะเก็บค่าธรรมเนียมตั๋ว บี/อี เพื่อนำส่งกองทุนฟื้นฟูซึ่งเป็นการคุมไปในตัว แต่ ก.ล.ต.ก็จะต้องทำเพื่อดูแลผู้ลงทุน”
สำหรับเกณฑ์ บี/อี หลังจากนี้จะออกต้องขั้นต่ำ 10 ล้านบาทและต้องขายในวงจำกัดไม่เกิน 10 ฉบับ เปลี่ยนมือไม่ได้ และต้องสลักหลังว่าปราศจากการไล่เบี้ย เป็นต้น
นายวรพล กล่าวว่า หลังคุมตั๋ว บี/อี เชื่อว่าจะเห็นการระดมเงินด้วยการออกหุ้นกู้ระยะสั้นมากขึ้น ซึ่งขณะนี้เริ่มเห็นสถาบันการเงินหันมาออกหุ้นกู้ระยะสั้นมากขึ้นแล้ว และอนาคตคาดว่าหุ้นกู้ระยะสั้นจะเติบโตขึ้นมาแทนตั๋ว บี/อี ในขนาดที่น่าจะใกล้เคียงกัน
ปัจจุบันธนาคารกรุงไทยขอออกหุ้นกู้ระยะสั้นวงเงิน 3 หมื่นล้านบาทธนาคารเกียรตินาคิน กำหนดวงเงิน 1.2 หมื่นล้านบาท 
สำหรับการผ่อนคลายในการออกหุ้นกู้ระยะสั้นคือไม่ต้องขึ้นทะเบียนกับสมาคมตราสารหนี้ไทยหรือ Thai MBA และให้ใช้งบการเงินตามที่ส่งให้กับหน่วยงานกำกับดูแลได้ และยังผ่อนคลายหุ้นกู้ที่มีเงื่อนไขซับซ้อนด้วยซึ่งเกณฑ์จะประกาศในเร็วๆ นี้